De Doorns-oproer: Polisie gebruik waterkanon | Maroela Media
Foto deur die gebruiker @dimitrikiewiet op Twitter gelaai
Die betogers het die snelweg met twee trekkers versper en in die rigting van die waterkanon, wat tussen twee pantservoertuie van die polisie gestaan het, beweeg. Betogers het van die trekkers afgespring to die polisie met rubberkoeëls en skokgranate op hulle losgebrand het.
Rook van ‘n paar klein brande kon oral langs die N1 gesien word. Dit is nog nie duidelik wie die brande gestig het nie, maar ‘n aantal mense op die toneel het gesê die polisie se skokgranate is vir die brande verantwoordelik.
Verskeie polisiebeamptes was buite een plaas gestasioneer waar betogers glo ‘n hek gebreek het.
Pantservoertuie is vroeër op die snelweg ontplooi en talle onlustepolisiebeamptes het gepoog om die situasie te ontlont. Die snelweg is sedert die aanvang van die betogings gesluit. Die betogings wat in Desember opgeskort is, het Woensdag weer hervat.
Duisende betogers het die polisie Donderdagoggend getart en hulle met klippe bestook. Die polisie het in reaksie hierop met rubberkoeëls teruggeskiet.
Die Bawsi Landbouwerkersunie van Suid-Afrika (Bawusa) beweer nege mense is sedert Woensdag deur rubberkoeëls gewond. “Pat Marran, voorsitter van die ANC Boland-tak, is na die hospitaal geneem nadat hy glo deur privaat sekuriteitsbeamptes gewond is,” het Nosey Pieterse, uitvoerende hoof van Bawusa, gesê. Pieterse sê nagenoeg 6 000 arbeiders staak in De Doorns. Betogings vind ook in Grabouw en Wolseley plaas.
Lt.kol. André Traut, woordvoerder van die polisie, het Woensdag gesê 44 mense is reeds in hegtenis geneem.
Vermeende plaasarbeiders het verlede jaar begin staak en eis ‘n verhoging in hul dagloon van R69 na R150, sowel as ‘n samehangende grondhervormingsprogram. Ten minste twee mense is dood in die gewelddadige betogings tussen 27 Augustus en 4 Desember. Betogers het ook verskeie plase aan die brand gesteek. Die staking is opgeskort ná ‘n onderneming dat onderhandelings tussen arbeidsverteenwoordigers en individuele boere sou voortduur. Dié proses was glo onsuksesvol.